Sylvester Stallone

Sylvester Enzio Stallone (s. Michael Sylvester Gardenzio Stallone, 6. heinäkuuta 1946 New York City, New York) on  yhdysvaltalainen näyttelijä, elokuvaohjaaja, -tuottaja ja -käsikirjoittaja. Stallone tunnetaan muun muassa rooleistaan nyrkkeilijä Rocky Balboana vuoden 1976 Oscar-palkitussa draamaelokuvassa Rocky jatko-osineen ja Vietnamin sodan veteraani John Rambona elokuvassa Taistelija, joka on saanut neljä jatko-osaa ja monesta muusta toimintaelokuvasta, kuten esimerkiksi  Cliffhanger ja Spesialisti.

 Nuoruus   
Michael Sylvester Gardenzio Stallone syntyi vuonna 1946 New York Cityssä Francesco "Frank" Stallone, Sr:n ja Jacqueline Stallonen esikoislapseksi. Hänen isänsä oli syntynyt Italian Gioia del Collessa ja saapunut siirtolaisena Yhdysvaltoihin 1930-luvulla, ja hänen äitinsä sukutausta on puoliksi ukrainanjuutalaista ja puoliksi ranskalaista. Hänen veljensä on muusikko Frank Stallone.

Stallonen äiti kärsi synnytyksessä komplikaatioista, minkä vuoksi synnytyslääkärit joutuivat auttamaan synnytyksen etenemistä synnytyspihdein. Pihtien väärinkäyttö vahingoitti Stallonen hermoja, mikä aiheutti hänen kasvojensa osittaisen halvaantumisen. Hänen kasvojensa vasen alaosa, mukaan lukien osa hänen kielestään, huulistaan ja leuastaan, on halvaantumisen seurauksena tehnyt hänen puheestaan hieman tavallista epäselvemmän.

Stallonen isä oli vaativa ja väkivaltainen. Perhe oli pienituloinen, ja Stallonen vanhemmat erosivat vuonna 1957. Stallone käyttäytyi kapinallisesti, ja hänet erotettiin monesta koulusta. Nähtyään kehonrakentajatähti Steve Reevesin Hercules-elokuvassa Stallone alkoi kuntoilla. Lisäksi hän alkoi lukea sanakirjaa.De Semlyen 2023, Luku 1: The Stallion.

 Elokuvaura 

 Uran varhaisvuodet 
Stallone kävi collegen Sveitsissä. Palattuaan Yhdysvaltoihin Stallone opiskeli Miamin yliopistossa. Muutettuaan New Yorkiin hän alkoi käydä koe-esiintymisissä. Raha oli tiukassa, ja Stallone joutui välillä yöpymään linja-autoasemilla. Hän alkoi saada pieniä elokuvarooleja, joista ensimmäinen oli pehmopornoelokuvassa Italialainen ori. Sitä seurasi pieni rooli Woody Allenin komediassa Bananas – minä ja vallankumous ja isompi rooli draamaelokuvassa Ilman pakopaikkaa (1973).

 Läpimurto  
Stallone kirjoitti myös useita käsikirjoituksia, mutta aluksi ne kaikki torjuttiin. Maaliskuussa 1975 Stallone näki nyrkkeilyn raskaansarjan maailmanmestari Muhammad Alin ja 35-vuotiaan, täysin tuntemattoman Chuck Wepnerin välisen nyrkkeilyottelun. Ottelussa suurelle yleisölle tuntematon ja viinakaupassa työskennellyt Wepner antoi kaikkensa Alia vastaan ja onnistui muun muassa lyömään hänet kerran kanveesiin kunnes hävisi tyrmäyksellä ottelun viimeisessä erässä. Stallone sai ottelusta valtavan inspiraation ja loi sen innoittamana tarinan Rocky Balboasta, 30-vuotiaasta nyrkkeilijästä joka saa yllättäen mahdollisuuden otella raskaansarjan maailmanmestaruudesta.Rocky (1976): Production Notes, TotalRocky.com, 24.10.2010 Hän kirjoitti tarinan kolmen vuorokauden ja 20 tunnin kuluessa nukkumatta lainkaan, ja alkoi etsiä sopivaa tuotantoyhtiötä joka suostuisi tekemään elokuvan hänen käsikirjoituksensa pohjalta. Elokuvayhtiöt kuitenkin tuntuivat karsastavan käsikirjoitusta koska Stallone halusi näytellä itse pääosan. Eräs studio tarjosi suurta palkkiota käsikirjoituksesta, kunhan pääosan näyttelisi James Caan, mutta Stallone kieltäytyi. Vihdoin elokuvayhtiö United Artists suostui Rockyn kuvauksiin vuonna 1976.

Stallone torjui miljoonan dollarin tarjouksen luopua pääosasta ja tyytyi 23 000 dollarin näyttelijänpalkkioon. Elokuvan ohjasi John G. Avildsen, mutta Stallone osallistui aktiivisesti sen tuotantoon. Stallone treenasi itsensä lihaksikkaaksi kuvauksia varten. Elokuvassa nähtävät lemmikkieläimet ovat Stallonen omia, hänen isänsä on elokuvassa pienessä roolissa, ja Rockyn seinällä olevat kuvat ovat Stallonen omia perheenjäseniä.

Rocky kuvattiin 28 päivässä, ja se oli huima menestys. Elokuvassa luuserista sankariksi -tyylisen tarinan omanneesta Rockyn hahmosta muodostui sinnikkyyden, rohkeuden ja periksiantamattomuuden vertauskuva. Hieman yli puolessa vuodessa tuntemattomuudesta tähteyteen nousseesta Stallonesta tuli Orson Wellesin ja Charles Chaplinin jälkeen kolmas näyttelijä, joka on saanut parhaan miespääosan ja parhaan käsikirjoituksen Oscar-ehdokkuudet samasta elokuvasta. Rocky voitti lopulta kolme Oscar-palkintoa: paras elokuva, paras ohjaus ja paras leikkaus.

Golden Globe -palkintotilaisuudessa Stallone joutui todistamaan, kuinka hänen pöytäänsä sijoitettu itsetyytyväinen joku Arnold Schwarzenegger sai vuoden uuden kyvyn palkinnon. Stallonea ei palkittu, mutta kun Rocky julistettiin parhaaksi elokuvaksi, Stallone heitti Schwarzeneggeria kohti kukkaruukun, joka hajosi matolle.

 1980-luku 
Rocky sai jatkoa vuonna 1979 elokuvalla Rockyn uusintaottelu, joka nousi edeltäjänsä tavoin menestykseksi. Vuonna 1982 Stallone palasi jälleen Rocky Balboan rooliin elokuvaan Tiikerinsilmä – Rocky III, ja myös ohjaten elokuvan. Samana vuonna Stallone esiintyi ensimmäisen kerran John Rambon roolissa elokuvassa Taistelija. Elokuvasta tuli kassamenestys, vaikka se ei muidenkaan Rambo-elokuvien tavoin saavuttanut kriitikoiden arvostusta. Vuonna 1985 ilmestynyt neljäs Rocky-elokuva tuotti maailmalla 300 000 000 dollaria ja siitä muodostui sekä taloudellisesti menestynein Rocky-elokuva että kaikkien aikojen menestynein urheiluelokuva.  Myös seuraavat elokuvat Rambo – taistelija 2 (1985), Cobra (1986), Over the Top – terästäkin kovempi (1987), Rambo – taistelija 3 (1988) ja Tango & Cash (1989) olivat hittejä. 1990-luvun puolelle tultaessa Stallonen ikä alkoi kuitenkin vaikuttaa hänen uraansa, eikä menestys enää ollut itsestäänselvyys, mikä näkyi elokuvien Rocky V, Oscar ja Seis! Tai mamma ampuu huonosta menestyksestä.

 1990-luku 
Vuonna 1993 Stallone teki paluun menestyksekkäämpiin elokuviin pääroolissaan suomalaisohjaaja Renny Harlinin ohjaamassa vuorikiipeilytoimintaelokuvassa Cliffhanger – kuilun partaalla (1993) sekä Wesley Snipesin kanssa tehdyssä tulevaisuuteen sijoittuvassa Demolition Manissa.

Kahden maailmanlaajuisesti menestyksekkään elokuvan jälkeen Stallonen uralle ennakoitiin uutta notkahdusta, mutta näin ei käynyt ja sitä vastoin hänen menestyksensä jatkui vuonna 1994 hänen ollessaan pääroolissa Sharon Stonen kanssa Miamiin sijoittuvaa elokuvaa Spesialisti, jonka menestys maailmanlaajuisessa levityksessä oli menestykseltään hyvin pitkälti Cliffhangerin luokkaa. Cliffhangerin jälkeen Stallonen 1990-luvun elokuvarooleja varjostivat ainoastaan sarjakuvafilmatisointi Judge Dredd – tuomari, jossa Stallone esitti sarjakuvasankari Judge Dreddiä, sekä trilleri Ammattitappajat. Myös Daylight – paniikki tunnelissa oli hienoinen pettymys Yhdysvalloissa, mutta maailmalla elokuva keräsi suuret lipputulot.

Vuonna 1997 Stallone esiintyi sheriffi Freddy Heflinin roolissa Robert De Niron ja Ray Liottan rinnalla elokuvassa Cop Land, jota pidetään yleisesti hänen uransa parhaimpana roolisuorituksena, minkä johdosta hänet palkittiin myös parhaan näyttelijän palkinnolla Tukholman elokuvajuhlilla samana vuonna. Seuraavana vuonna hän esiintyi ääniroolissa menestyksekkäässä animaatioelokuvassa Antz – Muurahaizet

 2000-luku 
2000-luvulla Stallone oli pääosassa vuoden 1971 Tappakaa Carter -elokuvan samannimisessä uusintaversiossa sekä kohtalaisesti menestyneessä trillerissä D-Tox, joka oli virunut tuotantoyhtiön hyllyllä jo useamman vuoden ennen ilmestymistään. Vuonna 2001 valmistui Stallonen itsensä kirjoittama ja näyttelemä ralliautoilun maailmaan sijoittuva Driven, jonka ohjasi Cliffhangerin tapaisesti Renny Harlin. Elokuva ei kuitenkaan menestynyt ja sitä pidetään yhtenä Stallonen uran pahimpana epäonnistumisena. Myös Angelon kosto ja Shade olivat epäonnistuneempia julkaisuja, kun taas Spy Kids 3 – Peli on pelattu oli maailmanlaajuinen menestys vaikkakin Stallone ei poikkeuksellisesti esiintynyt sankarihahmona vaan itselleen epätavallisemmassa roolissa elokuvan päävastustajana.

Vuonna 2005 Stallone kertoi tekevänsä kuudennen Rocky-elokuvan, ja Rocky Balboaksi nimetty elokuva saikin ensi-iltansa joulukuussa 2006. Samaan aikaan Rocky Balboan kanssa Stallone paljasti neljännen Rambo-elokuvan ilmestyvän elokuvateattereihin parin vuoden sisällä, ja elokuvasarjan neljäs osa Rambo sai ensi-iltansa vuonna 2008.

 2010-luku 
Stallonen ohjaama, käsikirjoittama ja näyttelemä uusi toimintaelokuva The Expendables sai ensi-iltansa vuonna 2010. Elokuva oli menestyksekäs julkaisu ja se tuotti maailmanlaajuisesti yhteensä 274 470 394 dollarin lipputulot. Elokuvaa kuvattaessa Stallone sai niskaansa hiusmurtuman, kun hän kuvasi kamppailukohtausta entisen painijan, Steve Austinin kanssa. Onnettomuuden vuoksi hän joutui myöhemmin käymään läpi mittavan leikkauksen, jossa hänen operoituun niskaansa laitettiin metallilaatta. Vuoden 2011 puolella käsikirjoittaja Marcus Webb haastoi Stallonen oikeuteen väittäen, että Stallonen The Expendablesiin kirjoittama käsikirjoitus oli suora kopio Webbin The Cobra Caper -elokuvaa varten kirjoittamasta käsikirjoituksesta. Vuonna 2011 ensi-iltansa saaneessa elokuvassa Zookeeper Stallone oli jälleen ääniroolissa.

The Expendablesin jatko-osa, The Expendables 2 valmistui vuonna 2012 ja oli edeltäjänsä tapaan menestys lipunmyynnissä tuottaen maailmalla yli 312 miljoonan dollarin lipputulot.  Samana vuonna Stallone palasi jälleen Rocky Balboan pariin aloittaessaan työnteon Rocky-aiheisessa musikaalissa Rocky - Das Musical, jota esitetään Saksan Hampurissa sijaitsevassa Operettenhaus-teatterissa. Juoneltaan musikaali pohjautuu hyvin tarkasti ensimmäiseen Rocky -elokuvaan.

Stallonen elokuva Bullet to the Head sai ensi-iltansa Yhdysvalloissa helmikuussa 2013. Vuoden 2013 aikana hän esiintyi myös Arnold Schwarzeneggerin kanssa elokuvassa Escape Plan ja Robert De Niron kanssa jälleen Stallonelle ominaiseen aihepiiriin eli nyrkkeilyyn keskittyvässä elokuvassa Legendat kehässä.  The Expendables 3 sai ensi-iltansa 2014, minkä jälkeen Stallone alkoi työstää The Expendables 4:ää. Vuonna 2015 ensi-iltansa sai seitsemäs Rocky-elokuva, Creed: The Legacy of Rocky, ja Stallone voitti sillä Golden Globe -palkinnon. Vuonna 2018 ilmestyivät kolme elokuvaa, joista kaksi julkaistiin suoraan DVD:lle ja Blu-ray:lle: Escape Plan 2: Hades ja Backtrace. Marraskuussa ensi-iltansa sai Creed -elokuvan jatko-osa Creed II, jossa nähtiin myös Dolph Lundgrenin esittämä hahmo Ivan Drago. Heinäkuussa 2019 julkaistiin Escape Plan -elokuvan kolmas osa The Extractors. Rambo-sarjan viides osa Rambo: Last Blood sai ensi-iltansa syyskuussa 2019.

 2020-luku 
Kun The Suicide Squad: Suicide Mission nousi Yhdysvaltain katsojatilaston kärkeen vuonna 2021, Stallonesta tuli ensimmäinen näyttelijä, jolla on ollut maan katsotuin elokuva kuudella peräkkäisellä vuosikymmenellä.De Semlyen 2023, Epilogue.

Vuonna 2022 Stallone teki ensimmäisen televisioroolinsa yhdeksänosaisessa rikosdraamasarjassa Tulsa King. Sarjan toinen kausi alkoi 15. syyskuuta 2024.

 Yksityiselämä 
Stallone avioitui vuonna 1974 Sasha Czackin kanssa ja muutti vaimonsa kanssa Kaliforniaan. Vuonna 1985 päättyneessä liitossa syntyi kaksi poikaa, Sage Stallone (k. 2012) ja Seargeoh Stallone. Erottuaan Czackista Stallone meni naimisiin Brigitte Nielsenin kanssa. Avioliitto päättyi vuonna 1987. Vuodesta 1997 lähtien Stallone on ollut naimisissa Jennifer Flavinin kanssa, ja heillä on liitostaan tyttäret Sophia, Sistine ja Scarlet. Flavin jätti avioerohakemuksen Stallonesta elokuussa 2022, mutta peruutti sen syyskuussa 2022.

 Populaarikulttuurissa 
Suomessa on tunnettu vitsi, jonka mukaan ”Hollywoodissa ei ole kukkia, koska Sylvester Stallone ja John Wayne”.

 Filmografia 
Elokuvat Vuosi Suomenkielinen nimi Alkuperäinen nimi Rooli 1970  Italialainen ori  The Party at Kitty and Stud’s  Stud 1973  Ilman pakopaikkaa  No Place to Hide  Jerry Savage 1974 The Lords of Flatbush   Stanley Rosiello1975  Päreet palaa!  Prisoner of Second Avenue  nuorukainen puistossaAl Capone  Frank Nitti Kalmanralli 2000  Death Race 2000  Joe Viterbo Verenpunainen yö  Farewell, My Lovely  Jonnie 1976 Rocky  Rocky Balboa1978  K.O.V.A.  F.I.S.T.  Johnny Kovak Paradise Alley – helvetin kapakka  Paradise Alley  Cosmo Carboni 1979  Rockyn uusintaottelu  Rocky II  Rocky Balboa1981  Kadun haukat  Nighthawks  Deke DaSilva Pako voittoon  Escape to Victory  Robert Hatch1982  Tiikerinsilmä – Rocky III  Rocky III  Rocky Balboa Taistelija  First Blood  John Rambo 1984  Rhinestone – tuhannen taalan paikka  Rhinestone  Nick Martinelli1985  Rambo – taistelija 2  Rambo: First Blood Part II  John RamboRocky IV  Rocky Balboa 1986 Cobra  Marion ”Cobra” Cobretti   1987  Over the Top – terästäkin kovempi  Over the Top  Lincoln Hawk 1987  Rambo – taistelija 3  Rambo III  John Rambo 1989  Kahleissa  Lock Up  Frank Leone   1989 Tango & Cash  Raymond Tango 1990 Rocky V  Rocky Balboa 1991 Oscar  Angelo ”Snaps” Provolone  1992  Seis! Tai mamma ampuu  Stop! Or My Mom Will Shoot  Joe Bomowski1993  Cliffhanger – kuilun partaalla  Cliffhanger  Gabe WalkerDemolition Man  John Spartan 1994  Spesialisti  The Specialist  Ray Quick1995  Judge Dredd – tuomari  Judge Dredd  Judge Joseph Dredd Ammattitappajat  Assassins  Robert Rath 1996  Daylight – paniikki tunnelissa  Daylight  Kit Latura 1997 Cop Land  Freddy Heflin 1998  Antz – Muurahaizet  Antz  Weaver (äänirooli) 2000  Tappakaa Carter  Get Carter  Jack Carter 2001 Driven  Joe Tanto2002 D-Tox  Jake Malloy Angelon kosto  Avenging Angelo  Frankie Delano2003 Shade  Dean ”The Dean” Stevens Spy Kids 3 – Peli on pelattu  Spy Kids 3-D: Game Over  Leluntekijä   2006 Rocky Balboa  Rocky Balboa 2008 Rambo  John Rambo 2009 Kambakkht Ishq   2010 The Expendables  Barney Ross 2011 Zookeeper  Joe the Lion (äänirooli)2012 The Expendables 2  Barney RossBullet to the Head  James Bonomo2013 Escape Plan  Ray Breslin Legendat kehässä  Grudge Match  Henry ”Razor” Sharp2014 The Expendables 3  Barney RossReach Me  Gerald 2015  Creed: The Legacy of Rocky  Creed  Rocky Balboa 2016 Ratchet & Clank  Victor Von Ion (äänirooli)2017 Guardians of the Galaxy Vol. 2   Stakar OgordAnimal Crackers  Bullet-Man (äänirooli)2018 Escape Plan 2: Hades  Ray Breslin Creed II  Rocky BalboaBacktrace  Sykes 2019 Escape Plan: The Extractors  Ray Breslin Rambo: Last Blood  John Rambo 2021  The Suicide Squad: Suicide Mission  The Suicide Squad  Nanaue / Kuningashai (äänirooli) 2022 The Expendables 4  Barney Ross 2023 Guardians of the Galaxy Vol. 3   Stakar Ogord

Lähteet

 Viitteet 

 Aiheesta muualla 

 Sylvester Stallonen virallinen sivusto 



Luokka:Yhdysvaltalaiset elokuvanäyttelijät
Luokka:Amerikanitalialaiset
Luokka:Golden Globe -palkinnon saajat
Luokka:Hollywood Walk of Fame
Luokka:Vuonna 1946 syntyneet
Luokka:Elävät henkilöt
Luokka:Seulonnan keskeiset artikkelit
Luokka:Amerikanukrainalaiset
Luokka:Amerikanvenäläiset
Luokka:Amerikanranskalaiset
Luokka:Amerikanjuutalaiset